Llíria aplica un nou tractament contra les plagues en els claveguerams
28 de abril de 2021

L'Ajuntament de Llíria ha adoptat un nou tractament per a lluitar contra les plagues en els tractaments habituals trimestrals en el sistema de clavegueram del municipi. Este mètode, impulsat per la catedràtica de Química de la Universitat de València, Pilar Mateo, consisteix a ruixar pintura sota les trapes mitjançant una tecnologia de microencapsulació denominada Inesfly.

L'objectiu d'este tractament és, principalment, controlar el cicle biològic de reproducció de les paneroles amb un mètode menys nociu i tòxic que els insecticides, ja que no genera resistència i la seua microcàpsula està embolicada en carbonat càlcic, producte també present en els dentifricis.

Els equips de treball estan desenvolupant estes labors per zones i en onada, amb l'objectiu de cobrir la totalitat del municipi amb esta nova tecnologia. Esta tecnologia compta amb una eficàcia científica provada, i fins i tot ja està sent aplicada per algunes organitzacions mundials de la salut, com les de Bangladesh i Nepal.

La responsable de l'àrea de Medi Ambient, Consuelo Morató, ha manifestat que “l'aplicació d’este nou tractament ens facilita la lluita contra esta mena de plagues, que afecten el benestar i a la seguretat de la ciutadania”

A més, la regidora també ha volgut recalcar l'alta efectivitat del tractament. “Este mètode evita l'efecte d'expansió que sí que poden ocasionar altres productes químics, ja que acaben morint als pocs minuts i no arriben a situar-se en cap altre lloc”.